Kalkkikalliot ja vanhat kalkkilouhokset

Kalkkikalliot ja vanhat kalkkilouhokset -aineisto on Suomen ympäristökeskuksen eri lähteistä kokoama paikka- ja ominaisuustietoaineisto Suomen varmistetuista ja mahdollisista kalkkikallioista ja vanhoista kalkkilouhoksista. Tärkeimpiä tietolähteitä aineiston teossa ovat olleet Syken kallioinventoinnit (2010–2012 ja 2020–2024), Metsähallituksen luontotyyppi-inventoinnit (vain valtion maat) sekä Kuopion luonnontieteellisen museon kalkkikalliotiedot, minkä lisäksi tietoa on koottu myös asiantuntijahaastatteluilla sekä lajihavainnoista. HUOM. Aineisto ei ole kattava, vaan täydentyy inventointien edetessä. Mukana aineistossa on myös kalkkikallioiksi aiemmin oletettuja kohteita, jotka on maastoinventoinnin jälkeen todettu muiksi kallioiksi. Tämän aineiston lisäksi kalkkivaikutteisia kallioita voi paikallistaa Lajitietokeskuksen lajihavaintojen avulla (https://laji.fi/observation, elinympäristö Kk).

Vuodesta 2023 lähtien kalkkikalliot ovat olleet luonnonsuojelulain (LSL, 9/2023) 64 §:n mukaan ELY-keskuksen rajauspäätöksellä suojeltava luontotyyppi. Tätä aineistoa on käytetty luonnonsuojelulain luontotyyppi-inventointien vihjeaineistona, mutta sen kuviot eivät pääsääntöisesti vielä noudata ELY-keskusten tekemiä rajauspäätöksiä. Tieto kuvion luokasta luonnonsuojelulain suojelemana luontotyyppinä lisätään aineistoon myöhemmin.

Lisätietoa kalkkikallioiden luontotyypeistä, kasvillisuudesta, lajistosta sekä uhanalaisuudesta löytyy luontotyyppien Punaisen kirjan verkkopalvelusta: https://luontotyyppienuhanalaisuus.ymparisto.fi/lutu/#/  > Kalliot ja kivikot > Kalkkikalliot.

Aineisto kuuluu Syken avoimiin aineistoihin (CC BY 4.0).

Aineiston kenttien selitykset: https://geoportal.ymparisto.fi/meta/julkinen/dokumentit/Kalkkikalliot_kalkkilouhokset.pdf

Kalkkikalliot ja vanhat kalkkilouhokset -aineisto on aluemuotoinen vektoriaineisto, joka sisältää eri lähteistä koottua paikka- ja ominaisuustietoa Suomen varmistetuista ja mahdollisista kalkkikallioista sekä vanhoista kalkkilouhoksista. Vuoden 2018 luontotyyppien uhanalaisuusarvioinnissa (LuTU) käytettiin aineiston varhaisempaa versiota, joka julkaistiin viranomaiskäyttöaineistona: LuTU2018 Kallioiden ja kivikoiden luontotyyppien esiintymäaineistot uhanalaisuusarvioinnissa viranomaiskäyttöön > LuTU2018 Kalkkikalliot, kalkkilouhokset ja tunt., aluemaiset kohteet. Tämä uusi aineisto korvaa aluemaisen LuTU2018-kalkkikallioaineiston.

Aineisto on muodostettu Syken kallioinventointien (2010–2012 ja 2020–2024), Metsähallituksen luontotyyppi-inventointien (vain valtion maat), Kuopion luonnontieteellisen museon kalkkikalliotietojen sekä muiden asiantuntijahaastattelujen ja kalkkilajihavaintojen perusteella. Lähtöaineistoja on tarkasteltu päällekkäin siten, että lopputuotteeseen on jätetty kustakin kohteesta sijainniltaan tarkimmaksi arvioitu aluerajaus.

Aineiston ominaisuustietoihin sisältyvät mm. alueen yleinen paikkatyyppi, tiedossa olevat luontotyypit sekä Syken inventoimilla kohteilla myös yleiskuvaus, geologinen kuvaus sekä alueen hoitotarpeen kuvaus. Tarkempi seloste ominaisuustiedoista: https://geoportal.ymparisto.fi/meta/julkinen/dokumentit/Kalkkikalliot_kalkkilouhokset.pdf

Organization: Suomen ympäristökeskus (Syke)